РЕГЛАМЕНТ (ЕО) № 214/2009 НА КОМИСИЯТА
от 18 март 2009 година
за изменение на Регламент (ЕО) № 1800/2004 по отношение на условията за разрешаване на фуражната добавка Цикостат 66G
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1831/2003 на Европейския парламент и на Съвета от 22 септември 2003 г. относно добавките за използване при храненето на животните (1), и по-специално член 13, параграф 3 от него,
като има предвид, че:
(1)
Добавката робенидин хидрохлорид 66 g/kg (Цикостат 66G), наричана по-долу Цикостат 66G, свързана с титуляря на разрешението Alpharma (Belgium) BVBA, принадлежаща към групата на кокцидиостатиците и други лекарствени вещества, е разрешена при определени условия в съответствие с Директива 70/524/ЕИО на Съвета (2). В Регламент (ЕО) № 1800/2004 на Комисията (3) се разрешава употребата на добавката за период десет години при пилета за угояване, пуйки и зайци за угояване. Добавката е посочена като съществуващ продукт в съответствие с член 10 от Регламент (ЕО) № 1831/2003. Тъй като е предоставена цялата информация, която се изисква съгласно посочената разпоредба, тази добавка е вписана в Регистъра на фуражните добавки на Общността.
(2)
С Регламент (ЕО) № 1831/2003 се предоставя възможност за промяна на разрешението за дадена добавка по искане на притежателя на разрешителното и след като бъде дадено становище от Европейския орган за безопасност на храните. Alpharma (Belgium) BVBA, титуляр на разрешение за Цикостат 66G, подаде заявление с предложение за промяна на условията на разрешението за пилета за угояване и пуйки и за изменение на търговското название на добавката от Цикостат 66G на Робенз 66G, като търговското название Цикостат 66G остава непроменено при зайци за угояване.
(3)
Предложената промяна в условията на разрешителните е от чисто административно естество и не налага нова оценка на съответните добавки. Европейският орган за безопасността на храните бе информиран за това заявление.
(4)
С цел да се позволи на заявителят да упражнява пазарните си права под новото търговско название „Робенз 66G“ се налага промяна в условията на разрешителното за пилета за угояване и за пуйки.
(5)
Поради това Регламент (ЕО) № 1800/2004 следва да бъде съответно изменен.
(6)
Целесъобразно е да се предвиди преходен период, по време на който да могат да се използват наличните количества.
(7)
Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩИЯ РЕГЛАМЕНТ:
Член 1
Приложението към Регламент (ЕО) № 1800/2004 се заменя с текста в приложението към настоящия регламент.
Член 2
Наличните количества, които отговарят на разпоредбите, приложими преди влизане в сила на настоящия регламент, могат да продължат да се предлагат на пазара и да бъдат използвани до 30 юни 2010 г.
Член 3
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 18 март 2009 година.